Boete gevra oor WhatsApp markoorheersing in SA ‘misbruik’(Argieffoto: pixabay) Die Mededingingskommissie het aanbeveel dat die sosialemediareus Meta Platforms – vantevore bekend as Facebook – en sy filiale WhatsApp en Facebook in Suid-Afrika – by die mededingingstribunaal vervolg word weens die beweerde misbruik van sy oorheersende posisie in die land. Die kommissie het die tribunaal gevra om die maksimum boete aan Meta Platforms, WhatsApp en Facebook in Suid-Afrika op te lê. Dié boete beloop 10% van hul gesamentlike omset. Die kommissie het ook die tribunaal gevra om Facebook te verbied om die digitale platform GovChat van die “WhatsApp Business API” af te hou, asook om die voorwaardes en bepalings van toegang daartoe nietig te verklaar. “Toegang tot digitale markte het onontbeerlik geword. Aan die ander kant is toegang tot digitale markte afhanklik van toegang tot digitale platforms, insluitend – soos in hierdie geval – toegang tot die WhatsApp Business API,” sê Tembinkosi Bonakela, mededingingskommissaris. “Bowenal is data alles in digitale platformmarkte. In die lig van die belangrike dienste wat GovChat lewer, om intydse skakeling tussen die regering en publiek te skep en die voordele vir mededinging wat in die sakemodel bestaan, is Facebook se besluit om GovChat van die WhatsApp Business API af te hou en sy uitsluitende bepalings vir datagebruik onhoudbaar.” Die kommissie voer aan dat Facebook eerstens rondom Julie 2020 besluit het om die digitale platforms GovChat en #LetsTalk, wat die regering met burgers verbind, van die WhatsApp-platform te verwyder. Die kommissie voer tweedens aan dat Facebook ook bepalings en voorwaardes oor toegang tot die “WhatsApp Business API” ingestel het, of dit selektief afgedwing het, veral wat betref beperkings op die gebruik van data. Wetgewing verbied ŉ maatskappy om sy oorheersing te misbruik deur mededingers of voornemende mededingers te verhoed om marktoegang te verkry of uit te brei. Die departement van samewerkende regering en tradisionele sake (Cogta) het GovChat in 2018 van stapel gestuur. Dit laat mense toe om op nasionale, provinsiale en plaaslike vlak met die regering in gesprek te tree en ŉ wye verskeidenheid kwessies, soos waar ŉ slaggat geleë is, aan te meld. GovChat stel die regering ook in staat om belangrike inligting aan groot getalle mense te stuur. Dit sluit in inligting oor Covid-19, of waar om vir ŉ toelaag aansoek te doen. Volgens die kommissie het GovChat die regering ongekende insig oor intydse diensleweringskwessies gegee en dit moontlik gemaak vir die staat om meer geteikende oplossings meer doeltreffend in werking te stel. Die platform is egter afhanklik van voorgesette toegang tot WhatsApp en die beoogde afskop van daarvan van die app, sal verbruikerswelstand skade berokken, voer die kommissie aan. Die kommissie het voorts bevind dat die skade aan die mededingingsproses ook duidelik is. WhatsApp Messenger geniet ŉ beduidende ekonomie van skaal en die kommissie het bevind die bepalings wat toegang tot WhatsApp reguleer, is bedoel om Facebook teen moontlike mededinging te beskerm. Duisende boodskappe word daagliks op die GovChat-platform gestuur. Die meeste daarvan hou verband met navrae van die publiek aan die departement van maatskaplike ontwikkeling oor toelae vir kinders, gestremdes en armes, terwyl ŉ beduidende gedeelte van die verkeer ook verband hou met die verspreiding van Covid-19.